Broj: 711-I-1259-P-175-18/19-11-12

Zagreb, 3. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **temeljem vlastitih saznanja o mogućem sukobu interesa dužnosnika Alana Labusa, zamjenika gradonačelnika Grada Zaprešića,** na 48. sjednici, održanoj 3. svibnja 2019.g. donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Alana Labusa, zamjenika gradonačelnika Grada Zaprešića, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, kao niti povredu načela obnašanja javnih dužnosti.**

Obrazloženje

Povjerenstvo je 9. svibnja 2018. g. zaprimilo anonimnu prijavu mogućeg sukoba interesa podnesenu protiv dužnosnika Alana Labusa, zamjenika gradonačelnika Grada Zaprešića, koja je zaprimljena u knjizi ulazne pošte Povjerenstva pod brojem: 711-U-1548-P-175/18-01-5, povodom koje se vodi predmet broj P-175/18.

U prijavi podnositelj upućuje da je zamjenik gradonačelnika Grada Zaprešića doc. dr. sc. Alan Labus ujedno i u radnom odnosu s punim radnim vremenom kao ravnatelj Srednje škole Ban Josip Jelačić, a Grad Zaprešić redovito isplaćuje sponzorstva i donacije toj ustanovi, slijedom čega postavlja pitanje je li u tom slučaju zamjenik gradonačelnika u sukobu interesa.

Nadalje navodi da je u 2018. godini predmetnoj srednjoj školi, čiji je osnivač županija, isplaćeno iz proračuna Grada Zaprešića 93.293,65 kn, dok je u 2017. godini taj iznos bio 95.926,25 kn. U 2016. godini navodi da je taj iznos bio 71.000,00 kn, iz čega je vidljivo da je od godine u kojoj je Alan Labus postao dužnosnik iznos „redovitih“ donacija porastao za oko 24.000,00 kn, a nije jasno iz kojeg razloga, budući da je broj učenika isti ili eventualno manji, dok je odgovorna osoba dužna brinuti se za školske financije isključivo osnivač škole, odnosno Zagrebačka županija.

Ujedno moli provjeru u kojem je obujmu zamjenik gradonačelnika sposoban obavljati svoje dužnosti kao ravnatelj srednje škole, a s obzirom na njegovo redovito pojavljivanje na svim svečanostima i događajima u organizaciji Grada Zaprešića, a koje se nerijetko održavaju u tijeku redovnog radnog vremena u školi (s obzirom da zamjenik gradonačelnika obavlja svoju dužnost volonterski).

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 5. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Alan Labus na temelju obnašanja dužnosti zamjenika gradonačelnika Grada Zaprešića obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo smatra kako su gradonačelnici, općinski načelnici i njihovi zamjenici, budući da se smatraju dužnosnicima u smislu odredaba ZSSI-a, dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa, a u obnašanju dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Alan Labus obnaša dužnost zamjenika gradonačelnika Grada Zaprešića u mandatu od 8. lipnja 2017., dok je istu dužnost obnašao u prethodnom mandatu od 6. lipnja 2013. do 7. lipnja 2017.

Povjerenstvo je dopisom od 11. lipnja 2018. od Grada Zaprešića zatražilo podatke o iznosima koji su iz proračuna Grada Zaprešića isplaćeni Srednjoj školi Ban Josip Jelačiću razdoblju od 2011. godine, pravnoj osnovi na temelju koje su navedene isplate izvršene i tijelu Grada Zaprešića koje vrši nadzor nad namjenskim trošenjem sredstava isplaćenih iz gradskog proračuna.

Grad Zaprešić očitovao se dopisom od 13. srpnja 2018., KLASA: 402-08/18-01/02 URBROJ: 238-33-02/1-18-3, u kojem su navedeni podaci o iznosima isplaćenim Srednjoj školi Ban Josip Jelačić u razdoblju od 2011. do 2018. godine. U dopisu je navedeno i da nadzor nad namjenskim trošenjem sredstava isplaćenih iz gradskog proračuna obavljaju prema područjima nadležnosti Upravni odjel za društvene djelatnosti, Upravni odjel za financije i gospodarski razvitak i Služba za unutarnju reviziju Grada Zaprešića.

Povjerenstvo je dopisom od Srednje škole Ban Josip Jelačić dopisom od 27. kolovoza 2018. zatražilo podatke o točnom datumu od kada dužnosnik Alan Labus obavlja funkciju ravnatelja Srednje škole Ban Josip Jelačić te je li u radnom odnosu.

Srednja škola Ban Josip Jelačić očitovala se dopisom od 11. rujna 2018., KLASA: 602-03/18-01/111 URBROJ: 238/33-108-18-2, u kojem navodi da dužnosnik Alan Labus obavlja funkciju ravnatelja predmetne škole u četiri uzastopna mandata počevši od 16. listopada 2003. do danas i da je za svaki od mandata s njim sklopljen zaseban ugovor o radu, dok je u posljednjem mandatu imenovan na dužnost ravnatelja za mandatno razdoblje od pet godina, počevši od 2016. godine. U prilogu dopisa dostavlja Ugovor o radu od 14. listopada 2016.

Nadalje se navodi da Alan Labus obnaša dužnost zamjenika gradonačelnika, na dužnost je izabran 2013. i 2017. i tu dužnost obavlja volonterski, odnosno bez zasnivanja radnog odnosa. U ugovorima o radu za posljednja dva mandata između ravnatelja i školskog odbora, zbog specifičnosti posla ravnatelja, rasporeda obveza i smjenskog rada škole, ugovoreno je puno radno vrijeme od ukupno 40 sati tjedno te mogućnost samostalnog određivanja dnevnog rasporeda radnog vremena ravnatelja. Upućuje na odredbu članka 3. stavka 3. Zakona o radu („Narodne novine“ broj 149/09 i 61/11) koji je bio na snazi u vrijeme sklapanja ugovora o radu za mandatno razdoblje 2011.-2016., a kojim je omogućeno ugovaranje samostalnosti u određivanju radnog vremena rukovodećeg osoblja. Temeljem ugovorene samostalnosti, odredbama članka 11. Pravilnika o sadržaju i načinu vođenja evidencije o radnicima („Narodne novine“ broj 37/11) propisano je da se za rukovodeće osoblje s kojim je ugovorena samostalnost u određivanju radnog vremena ne mora voditi evidencija radnog vremena.

Nadalje, ističe se kako dužnosnik Alan Labus uredno izvršava sve svoje radne obveze ravnatelja, čemu u prilog govori činjenica da je izabran već zadnja četiri mandata, a da za vrijeme njegovih ravnateljskih mandata predmetna škola bilježi brojna postignuća i nagrade učenika. Na kraju ističe da istovremenim obnašanjem dužnosti ravnatelja srednje škole i dužnosti zamjenika gradonačelnika nije došlo do povrede odredaba o nespojivoj dužnosti budući da je osnivač Srednje škole Ban Josip Jelačić Zagrebačka županija, a ne Grad Zaprešić te kako obavljanje dužnosti zamjenika gradonačelnika ne utječe na kvalitetu rada dužnosnika kao ravnatelja predmetne srednje škole.

Povjerenstvo je dopisom od 25. rujna 2018. od Grada Zaprešića zatražilo podatke o tome je li prije dodjele sredstava Srednjoj školi Ban Josip Jelačić Grad Zaprešić proveo javni natječaj na koji su se mogle javiti i druge ustanove, te ukoliko je natječaj proveden, podatke o svim pravnim osobama koje su podnijele prijave na javni natječaj, popis pravnih osoba kojima su dodijeljena sredstva, iznose dodijeljenih sredstava, zapisnike komisije koja je provela natječaj te odluku Grada Zaprešića o dodjeli sredstava.

Grad Zaprešić je u dopisu od 2. studenog 2018., KLASA: 402-08/18-01/02 URBROJ: 238-33-02/1-18-5, naveo da Gradsko vijeće Grada Zaprešića, sukladno važećim zakonima, prilikom donošenja proračuna za svaku proračunsku godinu donosi i Program javnih potreba te Plan raspodjele sredstava za programe javnih potreba u odgoju i obrazovanju Grada Zaprešića, a koji akti se objavljuju u službenim novinama Grada Zaprešića. Do 2015. godine udruge, organizacije civilnog društva i ustanove podnosile su, temeljem objavljenog javnog poziva, nadležnom Upravnom odjelu prijavnice za predlaganje programa javnih potreba Grada Zaprešića za narednu proračunsku godinu. Od 2015. godine, odnosno nakon donošenja Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15), udruge podnose prijave na natječaj koji se objavljuje nakon donošenja proračuna, a ustanove prije donošenja proračuna podnose pisane prijedloge/ zahtjeve za uvrštenje u plan proračuna za narednu godinu. Po donošenju Proračuna Grada Zaprešića za narednu godinu, Programa javnih potreba te Plana raspodjele sredstava za programe javnih potreba u odgoju i obrazovanju od strane Gradskog vijeća Grada Zaprešića, realizacija planiranih sredstava za svaku ustanovu izvršava se tijekom proračunske godine na osnovi pojedinačnih zahtjeva i sklopljenih ugovora (kapitalne donacije) ili odobrenjem gradonačelnika (tekuće donacije i ostale potpore).

Uvidom u cjelokupnu dostavljenu dokumentaciju Povjerenstvo je utvrdilo da Gradsko vijeće Grada Zaprešića svake godine donosi proračun u kojem postoji i Program javnih potreba te Plan raspodjele sredstava za Program javnih potreba u odgoju i obrazovanju Grada Zaprešića. Predmetni akti objavljuju se u službenim novinama Grada Zaprešića.

Utvrđeno je da je Grad Zaprešić Srednjoj školi Ban Josip Jelačić isplaćivao sredstva koja su bila korištena za opremanje informatičkih učionica, uvođenje e-dnevnika, ormariće za garderobu, rukometne turnire, nagradu najuspješnijim učenicima i sl. Kod isplata svih navedenih sredstava nije utvrđeno da je dužnosnik Alan Labus odlučivao ili sudjelovao u odlučivanju u bilo kojem od postupaka dodjele sredstava.

Nadalje, utvrđeno je da se za dodjelu sredstava između Grada Zaprešića i predmetne Škole sklapao sporazum kojim je utvrđen nadzor radi svrhovitog korištenja dodijeljenih sredstava te ukoliko se sredstva ne iskoriste, da ih je Škola dužna vratiti.

Povjerenstvo ističe da je funkcija ravnatelja srednje škole izvršna funkcija. Kontrola urednog obnašanja radnih zadataka iz te domene nije u nadležnosti Povjerenstva, nego u nadležnosti Ministarstva znanosti i obrazovanja, odnosno utvrđivanje ispunjenja obveza iz radnog odnosa ravnatelja bilo bi u nadležnosti prosvjetne inspekcije.

Člankom 13. Pravilnika o sadržaju i načinu vođenja evidencije o radnicima „Narodne novine“ broj 73/17) propisano je da je poslodavac dužan i za radnike za koje, zbog posebnosti njihovih poslova, radno vrijeme nije moguće mjeriti ili unaprijed odrediti ili ga radnik određuje samostalno (kao što je radnik koji ima status rukovodeće osobe, i dr.), voditi podatke potrebne za ostvarivanje prava iz radnog odnosa, a ako isti s poslodavcem nisu ugovorili samostalnost u određivanju najdužeg trajanja tjednog radnog vremena, noćnom radu te dnevnom i tjednom odmoru, dužan je i za njega voditi sve podatke iz članka 8. ovoga Pravilnika. U tom smislu, Povjerenstvo će prijavu o eventualnoj koliziji u radnom vremenu dužnosnika Alana Labusa kao ravnatelja i zamjenika gradonačelnika proslijediti prosvjetnoj inspekciji.

Slijedom svega navedenog, Povjerenstvo povodom zaprimljene prijave nije steklo saznanja da je u postupanju dužnosnika Alana Labusa vezano za donacije Grada Zaprešića u kojem obnaša dužnost zamjenika gradonačelnika, isplaćene srednjoj školi u kojoj obnaša funkciju ravnatelja, došlo do moguće povrede odredbi ZSSI-a te je donesena odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Alan Labus, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana